
Άρθρο 1

Διοίκηση Κοινότητας
Η Κοινότητα διοικείται από το Κοινοτικό Συμβούλιο και τον Πρόεδρό της.
Άρθρο 2

Σύνθεση Κοινοτικού Συμβουλίου
Το Κοινοτικό Συμβούλιο αποτελείται από εννέα (9) μέλη σε κοινότητες με πληθυσμό έως 2.000 κατοίκους και έντεκα (11) μέλη σε κοινότητες με πληθυσμό άνω των 2.000 κατοίκων.

Σημειώνεται ότι στον αριθμό των συμβούλων περιλαμβάνεται και ο Πρόεδρος.
Άρθρο 3
Αρμοδιότητες Κοινοτικού Συμβουλίου
1. Το Κοινοτικό Συμβούλιο είναι κυρίαρχο συλλογικό όργανο και αποφασίζει για όλα τα θέματα που αφορούν την Κοινότητα, με εξαίρεση, όσων ρητά έχουν ανατεθεί στην αρμοδιότητα του Προέδρου της Κοινότητας (άρθρο 110 ΔΚΚ).

2. Εκφράζει τις θέσεις του σε θέματα τοπικού ενδιαφέροντος και γνωμοδοτεί, όποτε δημόσιες αρχές ή αρμόδια όργανα ζητούν τη γνώμη του.

3. Έχει τις γνωμοδοτικές ή αποφασιστικές αρμοδιότητες, σύμφωνα με τις ισχύουσες διατάξεις, σε θέματα ρυθμιστικών σχεδίων και προγραμμάτων προστασίας περιβάλλοντος, προγραμματισμού εφαρμογής ρυθμιστικών σχεδίων, οικιστικής οργάνωσης ανοικτών πόλεων, εφαρμογής Γενικού Πολεοδομικού Σχεδίου (Γ.Π.Σ.), πολεοδομικών μελετών, ανάπλασης περιοχών, πολεοδομικών επεμβάσεων, χρηματοδότησης προγραμμάτων ανάπλασης, ανασυγκρότησης υποβαθμισμένων περιοχών, πολεοδομικής αναμόρφωσης προβληματικών περιοχών, αποζημίωσης ρυμοτομούμενων, πολεοδομικών ρυθμίσεων, εισφοράς σε γη ή σε χρήμα, περιοχών ειδικά ρυθμιζόμενης πολεοδόμησης (Π.Ε.Ρ.Π.Ο.), έγκρισης πολεοδομικών μελετών και καθορισμού χρήσεων γης, χωροθέτησης κοιμητηρίων κατά τις κείμενες διατάξεις, καθώς και κέντρων αποτέφρωσης νεκρών.

4. Αποφασίζει ή γνωμοδοτεί επί των θεμάτων που ρητά αναγράφονται στο Δ.Κ.Κ. ή άλλους νόμους.
Άρθρο 4
Αρμοδιότητες του Προέδρου της Κοινότητας
1. Ο Πρόεδρος της Κοινότητας:
α)
Καταρτίζει την ημερήσια διάταξη και καλεί το Κοινοτικό συμβούλιο σε συνεδρίαση.
β)
Εισηγείται τα θέματα στο Κοινοτικό Συμβούλιο και διευθύνει τις εργασίες του.

γ)
Εκτελεί τις αποφάσεις του Κοινοτικού Συμβουλίου.

δ)
Εκπροσωπεί την Κοινότητα στα δικαστήρια και σε κάθε αρχή και δίνει τους όρκους που επιβάλλονται στην Κοινότητα. Όταν δημιουργείται προφανής κίνδυνος ή ζημία των κοινοτικών συμφερόντων από την αναβολή, μπορεί και χωρίς απόφαση του κοινοτικού συμβουλίου, να εγείρει και να αντικρούει αγωγές και να ασκεί ένδικα μέσα, να διορίζει πληρεξούσιους δικηγόρους και να ενεργεί κάθε δικαστική ή εξώδικη πράξη που είναι αναγκαία για την προστασία των συμφερόντων της Κοινότητας.

Οι παραπάνω πράξεις του Προέδρου υποβάλλονται άμεσα στο Κοινοτικό συμβούλιο για έγκριση.

ε)
Είναι προϊστάμενος των υπηρεσιών της Κοινότητας και τις διευθύνει.

στ)
Είναι προϊστάμενος όλου του προσωπικού της Κοινότητας και εκδίδει τις πράξεις που προβλέπουν οι σχετικές διατάξεις για το διορισμό, τις υπηρεσιακές μεταβολές και την άσκηση του πειθαρχικού ελέγχου.

ζ)
Συνυπογράφει τους βεβαιωτικούς καταλόγους και τα χρηματικά εντάλματα πληρωμής των δαπανών, οι οποίες έχουν εκκαθαριστεί από τις υπηρεσίες της Κοινότητας.

η)
Προσλαμβάνει και απολύει το ημερομίσθιο προσωπικό, μέσα στα όρια των πιστώσεων του προϋπολογισμού και των αποφάσεων του συμβουλίου.

θ)
Υπογράφει τις συμβάσεις που συνάπτει η Κοινότητα.

ι)
Εκδίδει πιστοποιητικά προσωπικής και οικογενειακής κατάστασης των δημοτών.

ια)
Εκδίδει τη βεβαίωση μόνιμης κατοικίας. Η βεβαίωση χορηγείται σύμφωνα με τα οριζόμενα στο άρθρο 279 του Δ.Κ.Κ.
ιβ)
Απαντά εγγράφως ή προφορικώς στα ερωτήματα που του υποβάλλουν τα μέλη του Κοινοτικού Συμβουλίου εντός ενός (1) μηνός.

2. Ο Πρόεδρος της Κοινότητας μπορεί με απόφασή του, που δημοσιεύεται στον ειδικό χώρο ανακοινώσεων της Κοινότητας, να μεταβιβάζει αρμοδιότητές του στον Αντιπρόεδρο της Κοινότητας, όπως και στον Πρόεδρο Κοινοτικού Διαμερίσματος, (άρθρο 134 ΔΚΚ). Επίσης, μπορεί με απόφασή του να αναθέτει την υπογραφή, κατ’ εντολή του, εγγράφων και πιστοποιητικών σε Κοινοτικό Σύμβουλο, όπως και σε Πάρεδρο Κοινοτικο΄Διαμερίσματος.
3. Σε περίπτωση που τα ατομικά συμφέροντα του Προέδρου ως ιδιώτη (ηθικά ή υλικά) συγκρούονται με τα συμφέροντα της Κοινότητας, τα καθήκοντα του Προέδρου ασκεί ο Αντιπρόεδρος και αν συντρέχει στο πρόσωπό του Αντιπροέδρου ο ίδιος λόγος, αυτά ασκούνται από άλλο σύμβουλο του επιτυχόντος συνδυασμού που ορίζει το Κοινοτικό Συμβούλιο. Η παράβαση της διάταξης αυτή συνιστά πειθαρχικό αδίκημα.
4. Ο Πρόεδρος της Κοινότητας δεν ευθύνεται αστικά, ποινικά και πειθαρχικά για τις αποφάσεις του Κοινοτικού Συμβουλίου που εκτελεί, εφόσον αυτές δεν έχουν ακυρωθεί, ανακληθεί ή ανασταλεί.

Η παραπάνω ρύθμιση ισχύει για τον Αντιπρόεδρο και τα μέλη του Κοινοτικού Συμβουλίου, στα οποία έχει ανατεθεί η άσκηση αρμοδιοτήτων του Προέδρου της Κοινότητας.
5. Ο Πρόεδρος της Κοινότητας δεν ευθύνεται για τις αποφάσεις του Κοινοτικού Συμβουλίου που εκτελεί, εάν ο ίδιος δεν συμμετέχει με την ψήφο του στην έκδοσή τους.
Αντιθέτως ευθύνεται, εάν η απόφαση του Κοινοτικού Συμβουλίου δεν εκτελεστεί σε εύλογο χρόνο και προκύψει ζημιά σε βάρος ιδιώτη ή της κοινότητας από την παράλειψη ή την καθυστέρηση αυτή και επίσης κατά την άσκηση των αποφασιστικών και διοικητικών αρμοδιοτήτων του.

Αν ο Πρόεδρος αρνείται να εκτελέσει μια απόφαση του Κοινοτικού Συμβουλίου, το Συμβούλιο με απόφασή του, αναθέτει την εκτέλεσή της στον Αντιπρόεδρο και εάν και αυτός αρνηθεί, σε έναν σύμβουλο.

Ο Πρόεδρος της Κοινότητας δεν θεωρείται υπόλογος κατά την έννοια του άρθρου 25 του Π.Δ/τος 774/1980 (ΦΕΚ 189 Α΄), όπως ισχύει. Εις βάρος του Προέδρου της Κοινότητας επιτρέπεται καταλογισμός μόνο για δόλο ή βαρεία αμέλεια. Το ίδιο ισχύει για τον Αντιπρόεδρο και για τα μέλη του Κοινοτικού Συμβουλίου, στα οποία έχει ανατεθεί η άσκηση των αρμοδιοτήτων του Προέδρου.

6. Ο Πρόεδρος της Κοινότητας είναι υποχρεωμένος να κατοικεί στην Κοινότητα με εξαίρεση τους Προέδρους Κοινοτήτων του Νομού Αττικής και Θεσσαλονίκης, οι οποίοι μπορούν να κατοικούν σε οποιονδήποτε Δήμο ή Κοινότητα των ως άνω νομών (άρθρο 106 παρ. 7 και άρθρο 91 παρ 1 ΔΚΚ) .

7. Ο Πρόεδρος δεν επιτρέπεται να απουσιάσει περισσότερο από τριάντα (30) ημέρες συνολικά κάθε χρόνο, χωρίς άδεια του Κοινοτικού Συμβουλίου. Η απουσία αυτή μπορεί να παρατείνεται, για εξαιρετικούς λόγους, έως τρεις (3) μήνες με άδεια του Συμβουλίου (άρθρα 106  παρ. 7 και 91 παρ. 2 του Δ.Κ.Κ.).
Άρθρο 5
Αναπλήρωση του Προέδρου της Κοινότητας
1. Αν ο Πρόεδρος απουσιάζει ή κωλύεται, τον αναπληρώνει σε όλα τα καθήκοντά του ο Αντιπρόεδρος. Αν απουσιάζει ή κωλύεται και ο Αντιπρόεδρος, τον αναπληρώνει ο σύμβουλος του επιτυχόντος συνδυασμού, που έχει εκλεγεί με τις περισσότερες ψήφους και σε περίπτωση ισοψηφίας διενεργείται κλήρωση (παρ. 1 άρθρου 108 Δ.Κ.Κ.).
2. Αν ο Πρόεδρος της Κοινότητας έχει τεθεί σε αργία, τα καθήκοντά του ασκεί ο νόμιμος αναπληρωτής του ή ανάλογα με την περίπτωση εφαρμόζονται οι διατάξεις της παρ. 2 του άρθρου 108 Δ.Κ.Κ.

3. Αν ο Πρόεδρος της Κοινότητας παραιτηθεί, εκπέσει ή πεθάνει, ώσπου να εκλεγεί νέος Πρόεδρος τα καθήκοντά του ασκεί ο Αντιπρόεδρος ή ανάλογα με την περίπτωση εφαρμόζονται οι διατάξεις των παρ. 3 και 4 του άρθρου 108 Δ.Κ.Κ.

4. Σε όλες τις προαναφερόμενες περιπτώσεις, για την αναπλήρωση του Προέδρου, σύμφωνα με τα διαλαμβανόμενα στο άρθρο 108 Δ.Κ.Κ., ο Γενικός Γραμματέας της Περιφέρειας εκδίδει διαπιστωτική πράξη.

Άρθρο 6
Εκλογή Αντιπροέδρου της Κοινότητας
1. Τον πρώτο και τον τρίτο χρόνο της Κοινοτικής Περιόδου, την πρώτη Κυριακή του Ιανουαρίου, οι σύμβουλοι του επιτυχόντος συνδυασμού συνέρχονται στο Κοινοτικό Κατάστημα ύστερα από πρόσκληση του Προέδρου της Κοινότητας και εκλέγουν με φανερή ψηφοφορία έναν από αυτούς, ως Αντιπρόεδρο.

Η πρόσκληση επιδίδεται από οποιοδήποτε δημόσιο ή κοινοτικό όργανο και η επίδοσή της μπορεί να γίνει μέχρι και την παραμονή της συνεδρίασης.

Για την εκλογή εφαρμόζονται αναλόγως οι διατάξεις των παρ. 2 έως 6 του άρθρου 90 του Δ.Κ.Κ. (Ν. 3463/2006).

Εφόσον έχει επιτευχθεί η απαιτούμενη απαρτία για την έναρξη της συνεδρίασης, κατατίθεται οι υποψηφιότητες για το αξίωμα του Αντιπροέδρου και γίνεται φανερή ψηφοφορία μεταξύ των συμβούλων.
Αντιπρόεδρος εκλέγεται όποιος συγκεντρώσει την απόλυτη πλειοψηφία των παρόντων μελών.

Στην περίπτωση που κανένας σύμβουλος δεν συγκεντρώσει την απαιτούμενη πλειοψηφία, διενεργείται δεύτερη ψηφοφορία, κατά την οποία απαιτείται και σε αυτήν ο πρώτος σε ψήφους να συγκεντρώσει την απόλυτη πλειοψηφία των παρόντων μελών. Αν και σε αυτή δεν επιτευχθεί, ακολουθεί τρίτη ψηφοφορία και Αντιπρόεδρος εκλέγεται όποιος συγκεντρώσει τη σχετική πλειοψηφία. Αν στην τρίτη ψηφοφορία ισοψηφήσουν δύο ή περισσότεροι σύμβουλοι, τότε διενεργείται κλήρωση και θεωρείται ότι εκλέγεται εκείνος που κληρώθηκε.
Όλες οι ψηφοφορίες για την εκλογή του Αντιπροέδρου γίνονται διαδοχικά στην ίδια συνεδρίαση. Αν για οποιονδήποτε λόγο δεν επιτευχθεί η εκλογή του Αντιπροέδρου, η διαδικασία επαναλαμβάνεται την επόμενη Κυριακή και η εκλογή γίνεται σύμφωνα με την παραπάνω περιγραφόμενη διαδικασία. Αν και στη δεύτερη συνεδρίαση δεν επιτευχθεί εκλογή, τότε θεωρείται ότι εκλέγεται απευθείας ο σύμβουλος που έχει εκλεγεί με τις περισσότερες ψήφους και σε περίπτωση ισοψηφίας των δύο πρώτων σε ψήφους συμβούλων, διενεργείται κλήρωση ανάμεσά τους.

2. Για να ολοκληρωθεί η διαδικασία εκλογής, η απόφαση που λαμβάνεται από το σύνολο των παρισταμένων συμβούλων του επιτυχόντος συνδυασμού, υποβάλλεται μέσα σε προθεσμία δύο (2) ημερών στο Γενικό Γραμματέα της Περιφέρειας, ο οποίος, αυτεπάγγελτα ή κατόπιν προσφυγής δημότη ασκεί έλεγχο νομιμότητας της απόφασης και εκδίδει απόφαση σε διάστημα δέκα (10) ημερών το αργότερο από την παραλαβή της.
Αν δεν επιτευχθεί εκλογή ή έχει ματαιωθεί η συνεδρίαση επειδή δεν υπήρξε απαρτία, τα σχετικά παραστατικά υποβάλλονται στο Γενικό Γραμματέα της Περιφέρειας μέσα σε προθεσμία δύο (2) ημερών.

Αν ο Γενικός Γραμματέας της Περιφέρειας ακυρώσει την εκλογή του Αντιπροέδρου, οι σύμβουλοι συνέρχονται πάλι για να εκλέξουν Αντιπρόεδρο, την πρώτη Κυριακή, δύο (2) τουλάχιστον ημέρες μετά την παραλαβή της ακυρωτικής απόφασης και ακολουθείται από την αρχή όλη η σχετική διαδικασία που περιγράφεται παραπάνω.
3. Αν για οποιονδήποτε λόγο μείνει κενή η θέση του Αντιπροέδρου, γίνεται εκλογή νέου Αντιπροέδρου μέσα σε προθεσμία δέκα (10) ημερών, αφότου κενώθηκε η θέση, με την ίδια διαδικασία που περιγράφεται παραπάνω.
Στην περίπτωση που, για οποιονδήποτε λόγο, μείνει κενή η θέση του Αντιπροέδρου, αλλά ταυτόχρονα μείνουν κενές και θέσεις συμβούλων του επιτυχόντος συνδυασμού τόσο τακτικών όσο και αναπληρωματικών, ώστε να μην επιτυγχάνεται η απαιτούμενη πλειοψηφία για την εκλογή του Αντιπροέδρου, τότε ο Αντιπρόεδρος εκλέγεται από ολόκληρο το Κοινοτικό Συμβούλιο, συμπεριλαμβανομένων δηλαδή και των συμβούλων της μειοψηφίας.
Η εκλογή του νέου Αντιπροέδρου γίνεται και στην περίπτωση αυτή μέσα σε προθεσμία δέκα (10) ημερών από τότε που κενώθηκε η θέση.

Η θητεία του νέου Αντιπροέδρου διαρκεί για όσο διάστημα απομένει έως τη συμπλήρωση της διετίας.
Άρθρο 7
Εκλογή νέου Προέδρου Κοινότητας

Αν η εκλογή του Προέδρου της Κοινότητας ακυρωθεί ή η θέση του Προέδρου μείνει κενή για τους λόγους που περιγράφονται στο Δ.Κ.Κ. (παρ. 1 άρθρου 109), Πρόεδρος της Κοινότητας εκλέγεται ένας από τους κοινοτικούς συμβούλους του επιτυχόντος συνδυασμού, σύμφωνα με τους όρους και τη διαδικασία που προβλέπουν οι διατάξεις του άρθρου 109 του Δ.Κ.Κ.
Άρθρο 8
Σύγκληση του Κοινοτικού Συμβουλίου
Α)
Σύγκληση από τον Πρόεδρο
1. Το Κοινοτικό Συμβούλιο συνεδριάζει, ύστερα από γραπτή πρόσκληση του Προέδρου της Κοινότητας, στην οποία αναφέρονται ο τόπος, ο χρόνος και τα θέματα της ημερήσιας διάταξης, σύμφωνα με τις διατάξεις του άρθρου 111 του Δ.Κ.Κ., ως εξής:

α)
Μία φορά το μήνα υποχρεωτικά, άσχετα αν υπάρχουν θέματα για συζήτηση.

β)
Όποτε το απαιτούν οι υποθέσεις της Κοινότητας.

γ)
Όποτε το ζητήσει το ένα τρίτο (1/3) τουλάχιστον του συνολικού αριθμού των μελών του, με γραπτή αίτηση, στην οποία αναφέρονται τα θέματα που θα συζητηθούν. Αν κατά τον υπολογισμό του 1/3 προκύπτει κλάσμα μικρότερο της μονάδας, το κλάσμα αυτό στρογγυλοποιείται στην αμέσως μεγαλύτερη μονάδα. 

δ)
Όποτε το ζητήσει το σύνολο των συμβούλων της μειοψηφίας, με γραπτή αίτηση, που αναφέρει τα θέματα που θα συζητηθούν.

ε)
Όποτε υπάρχουν κατεπείγουσες περιπτώσεις, οι οποίες δικαιολογούν την άμεση σύγκληση του Συμβουλίου για ορισμένα θέματα. Στις περιπτώσεις αυτές η πρόσκληση μπορεί να επιδοθεί την ημέρα της συνεδρίασης. Στην πρόσκληση αναφέρεται ο λόγος, για τον οποίο η Συνεδρίαση έχει κατεπείγοντα χαρακτήρα. Πριν από τη συζήτηση, το Συμβούλιο αποφαίνεται για το κατεπείγον των θεμάτων.

Αν ο Πρόεδρος παραλείψει αδικαιολόγητα δύο συνεχείς φορές να συγκαλέσει το Συμβούλιο, είναι δυνατόν να εφαρμοσθούν από το Γενικό Γραμματέα της Περιφέρειας οι προβλεπόμενες στο άρθρο 111 παρ. 3 εδαφ. 2 του Δ.Κ.Κ. διατάξεις.

2. Η πρόσκληση δημοσιεύεται απαραιτήτως στο Κοινοτικό Κατάστημα και είναι δυνατόν να δημοσιεύεται και στην τυχόν υπάρχουσα ιστοσελίδα της Κοινότητας. Επιδίδεται στους Κοινοτικούς Συμβούλους και στους παρέδρους των Κοινοτικών Διαμερισμάτων, τρεις (3) τουλάχιστον ολόκληρες ημέρες πριν από την ημέρα που ορίζεται για τη συνεδρίαση, από υπάλληλο της Κοινότητας, με αποδεικτικό επίδοσης.
Σε περίπτωση απουσίας  του συμβούλου, επιδίδεται σε συγγενικό του πρόσωπο. Αν ο σύμβουλος ή ο πάρεδρος Κοινοτικού Διαμερίσματος, δεν κατοικεί στη διοικητική περιφέρεια της Κοινότητας, οφείλει, αμέσως μετά την εγκατάσταση των αρχών της Κοινότητας, να δηλώσει στον Πρόεδρο τη διεύθυνση κατοικίας του και να ορίσει, με την ίδια δήλωση, αντίκλητο στην έδρα της Κοινότητας, στον οποίο θα επιδίδονται οι προσκλήσεις. Αν δεν ορίσει αντίκλητο, αρκεί η δημοσίευση της πρόσκλησης στο Κοινοτικό Κατάστημα.
3. Ο Πρόεδρος καταρτίζει την ημερήσια διάταξη, στην οποία αναγράφονται υποχρεωτικά όλα τα θέματα που θα συζητηθούν. Το Κοινοτικό Συμβούλιο έχει δικαίωμα να αποφασίζει για τα κατεπείγοντα θέματα, σύμφωνα με τις διατάξεις της παρ. 5 του άρθρου 111 του Δ.Κ.Κ. και ειδικότερα να αποφασίζει με την απόλυτη πλειοψηφία του συνολικού αριθμού των μελών του, ότι ένα θέμα που δεν είναι γραμμένο στην ημερήσια διάταξη είναι κατεπείγον και να συζητήσει και να πάρει απόφαση γι’ αυτό το θέμα με την ίδια πλειοψηφία, πριν από τα θέματα της ημερήσιας διάταξης. 

4. Στις συνεδριάσεις του Κοινοτικού Συμβουλίου καλούνται υποχρεωτικά οι πάρεδροι των Κοινοτικών Διαμερισμάτων, οι οποίοι έχουν το δικαίωμα να εκφράσουν γνώμη σε όλα τα θέματα που συζητούνται και να ψηφίσουν για όλα τα θέματα που αφορούν το Κοινοτικό Διαμέρισμα που έχουν εκλεγεί. Αν δεν κληθούν, οι αποφάσεις του Κοινοτικού Συμβουλίου για τα θέματα στα οποία έχουν δικαίωμα ψήφου, είναι άκυρες (άρθρο 134 ΔΚΚ).
Σκόπιμο είναι, για λόγους διευκόλυνσης και μεγαλύτερης συμμετοχής των Κοινοτικών Συμβούλων και Παρέδρων των Διαμερισμάτων στις συνεδριάσεις, αυτές να διεξάγονται κατά τις απογευματινές έως βραδινές ώρες, κατά κύριο λόγο, εκτός των κατεπειγουσών περιπτώσεων που δεν επιδέχονται αναβολής.

Β)  Σύγκληση από το 1/3 των μελών του Κοινοτικού Συμβουλίου ή από το σύνολο των συμβούλων της μειοψηφίας.
Ο Πρόεδρος καλεί επίσης το Κοινοτικό Συμβούλιο όποτε το ζητήσει το ένα τρίτο (1/3), τουλάχιστον, το συνολικού αριθμού των μελών του με γραπτή αίτηση στην οποία αναφέρονται τα θέματα που θα συζητηθούν. 

Αν ο Πρόεδρος δεν καλέσει το Συμβούλιο σε έξι (6) ημέρες το αργότερο, μετά, την υποβολή της αίτησης, το Συμβούλιο συνέρχεται, με πρόσκληση των μελών που υπέβαλαν την αίτηση, σύμφωνα με τις διατάξεις της παρ. 2 το άρθρου 111 του ΔΚΚ, και αποφασίζει για τα θέματα που περιλαμβάνει η αίτηση.
Το ένα τρίτο τουλάχιστον των μελών του Συμβουλίου είναι:

· στα 9μελή Κοινοτικά Συμβούλια οι 3
· στα 11μελή Κοινοτικά Συμβούλια οι 4
(παρ. 4 του άρθρου 111 του Δ.Κ.Κ.)

Άρθρο 9
Τόπος συνεδρίασης, απαρτία, λήψη αποφάσεων Κοινοτικού Συμβουλίου
1. Οι συνεδριάσεις του Κοινοτικού Συμβουλίου είναι δημόσιες και γίνονται στο Κοινοτικό Κατάστημα, με την προεδρεία του Προέδρου της Κοινότητας. Το Κοινοτικό Συμβούλιο μπορεί να συνεδριάζει κεκλεισμένων των θυρών, με αιτιολογημένη απόφαση και με πλειοψηφία των 4/5 των μελών του, σύμφωνα με την παρ. 1 του άρθρο 112 του Δ.Κ.Κ. Το Κοινοτικό Συμβούλιο μπορεί, με την πλειοψηφία των μελών του να αποφασίσει, να συνεδριάζει μόνιμα ή κατά περίπτωση σε άλλο κατάλληλο οίκημα της έδρας και σε εξαιρετικές περιπτώσεις, σε Κοινοτικά Διαμερίσματα εκτός της έδρας του, εφόσον τούτο αποφασισθεί από τα δύο τρίτα (2/3) του συνόλου των μελών του.
Επίσης, αν οι κάτοικοι της Κοινότητας έχουν χειμερινή ή θερινή διαμονή εκτός των ορίων της Κοινότητας, το Συμβούλιο μπορεί να συνεδριάζει και ο Πρόεδρος να εκτελεί τα καθήκοντά του, στον τόπο της διαμονής τους.

2. Το Συμβούλιο έχει απαρτία όταν είναι παρόν το ήμισυ και πλέον ενός των μελών του, κατά την έναρξη της συνεδρίασης.
Αν μετά από δύο συνεχείς προσκλήσεις, το Συμβούλιο δεν έχει απαρτία, συνεδριάζει ύστερα από τρίτη πρόσκληση και αποφασίζει μόνο για τα θέματα που είναι γραμμένα στην αρχική ημερήσια διάταξη, εφόσον παρίσταται το 1/3 τουλάχιστον των συμβούλων. Στην τρίτη πρόσκληση γίνεται αναφορά αυτής της διάταξης (παρ. 3 του άρθρου 112 του Δ.Κ.Κ.).
Τα μέλη του Συμβουλίου που ήταν παρόντα κατά την έναρξη της συνεδρίασης και με την παρουσία τους υπήρξε απαρτία, λογίζονται και αν ακόμα αποχωρήσουν μεταγενέστερα, ως παρόντα, μέχρι το τέλος της συνεδρίασης, ως προς την ύπαρξη απαρτίας. Ο κανόνας αυτός εφαρμόζεται όχι μόνο για τη συζήτηση κάθε συγκεκριμένου θέματος, αλλά  και για ολόκληρη τη συνεδρίαση. Στην περίπτωση αυτή, για τη λήψη απόφασης, η απαιτούμενη πλειοψηφία δεν υπολογίζεται επί των πραγματικά παρόντων μελών κατά την ψηφοφορία, αλλά επί του αριθμού των μελών, που απαιτούνται για την απαρτία.

3. Το Κοινοτικό Συμβούλιο λαμβάνει τις αποφάσεις του με την απόλυτη πλειοψηφία των παρόντων, αν δεν υπάρχει άλλη διάταξη που ορίζει διαφορετικά. Σε περίπτωση ισοψηφίας επικρατεί η ψήφος του Προέδρου. Εάν κατά τον υπολογισμό της πλειοψηφίας προκύπτει δεκαδικός αριθμός άνω του ημίσεως της μονάδας, τότε στρογγυλοποιείται στην αμέσως μεγαλύτερη μονάδα.

Αν κάποιο μέλος του Συμβουλίου αρνηθεί την ψήφο ή δώσει λευκή ψήφο, λογίζεται ως παρόν κατά τη συνεδρίαση και τόσο η άρνηση ψήφου όσο και η λευκή ψήφος λογίζονται ως αρνητικές ψήφοι.
Οι αποφάσεις λαμβάνονται με ψηφοφορία για κάθε θέμα ξεχωριστά, κατά την οποία τάσσονται οι σύμβουλοι υπέρ της μιας ή της άλλης διαμορφωθείσας γνώμης.

Υπάρχουν δύο ειδών ψηφοφορίες, η φανερή και η μυστική.

Η φανερή ψηφοφορία αποτελεί τον κανόνα στα Δημοτικά και Κοινοτικά Συμβούλια και γίνεται με ονομαστική κλήση κάθε συμβούλου, ο οποίος δηλώνει ότι ψηφίζει υπέρ ή κατά της πρότασης.

Όπου στο Νόμο δεν αναφέρεται το είδος της ψηφοφορίας, αυτή γίνεται φανερή.

Η μυστική ψηφοφορία γίνεται με ψηφοδέλτια και ακολουθείται μόνο στις περιπτώσεις, που ρητά αναγράφονται στο νόμο. Κατ’ αυτή, αν διαπιστωθεί ψηφοδέλτια να περιέχουν διακριτικά σημεία που παραβιάζουν το απόρρητο της ψηφοφορίας, αυτά ακυρώνονται. Η μυστική ψηφοφορία επαναλαμβάνεται, αν σ’ αυτή δεν συγκεντρωθεί ο απαιτούμενος αριθμός ψήφων, όπως και στην περίπτωση που προκύψει διαφορά στην καταμέτρηση, μεταξύ αυτών που ψήφισαν και των ψηφοδελτίων.

Αποφάσεις που λαμβάνονται με μυστική ψηφοφορία, όπου δεν το επιτάσσει ο νόμος, είναι άκυρες.
Η διαδικασία για τη συζήτηση και λήψη αποφάσεως επί ορισμένου θέματος, πρέπει να διεξάγεται από την αρχή ως το τέλος, ενώπιον των ίδιων μελών του συμβουλίου, προκειμένου να εξασφαλίζεται από τον καθένα η γνώση και στάθμιση όλων των στοιχείων, που προέκυψαν, κατά τη διαδικασία. Αν σε κάποια συνεδρίαση αλλοιωθεί η σύνθεση του Συμβουλίου, κατά τη διάρκεια που παρατείνεται η συζήτηση θεμάτων, λόγω της σοβαρότητας και της φύσης τους, σε περισσότερες συνεδριάσεις, με τη συμμετοχή μελών που δεν συμμετείχαν στις προηγούμενες, το συμβούλιο λαμβάνει έγκυρη απόφαση κατά τη τελευταία συνεδρίαση, μόνο, αν επαναληφθεί πλήρης και από την αρχή η διαδικασία και συζήτηση, οπότε θεωρείται ότι η συζήτηση των θεμάτων αυτών άρχισε και τελείωσε κατά την τελευταία αυτή συνεδρίαση.

Άρθρο 10
Λειτουργία του Κοινοτικού Συμβουλίου
Ο Πρόεδρος της Κοινότητας συγκαλεί το Κοινοτικό Συμβούλιο, ορίζει τις θέσεις των συμβούλων, κηρύσσει την έναρξη και τη λήξη της συνεδρίασης, διευθύνει τη συζήτηση και λαμβάνει τα κατάλληλα μέτρα για την ευταξία της συνεδρίασης, έχοντας τη δυνατότητα να ζητήσει ακόμα και την αποβολή, όποιου διαταράσσει τη συνεδρίαση.
Αν ο Πρόεδρος απουσιάζει ή κωλύεται ή έχει τεθεί σε αργία ή παραιτηθεί ή εκπέσει του αξιώματος ή πεθάνει, αναπληρώνεται νομίμως ή τα καθήκοντά του Προέδρου ασκούνται, κατά τις διατάξεις του άρθρου 108 του Δ.Κ.Κ.
Ο Πρόεδρος, κατά την έναρξη της συνεδρίασης εκφωνεί τον κατάλογο των παρόντων και στη διάρκεια της συνεδρίασης σημειώνει τους υποψήφιους ομιλητές και την ψήφο των συμβούλων και έχει την ευθύνη σύνταξης των πρακτικών της συνεδρίασης, σε συνεργασία με τον κοινοτικό υπάλληλο που εκτελεί χρέη ειδικού γραμματέα.

Μετά την έναρξη της συνεδρίασης, ο Πρόεδρος ανακοινώνει στο σώμα κάθε έγγραφο που απευθύνεται στο συμβούλιο. Στη συνέχεια, μπορεί να προβεί σε οποιαδήποτε ανακοίνωση, ενημέρωση ή πρόταση προς το Κοινοτικό Συμβούλιο.

Μετά τον Πρόεδρο, οι επικεφαλείς των συνδυασμών της μειοψηφίας, κατά τη σειρά της δυνάμεώς τους, και στην συνέχεια οι λοιποί κοινοτικοί σύμβουλοι και οι συμμετέχοντες Πάρεδροι των Κοινοτικών Διαμερισμάτων, μπορούν να προβούν σε ανακοινώσεις ή προτάσεις προς το Κοινοτικό Συμβούλιο ή να απευθύνουν ερωτήσεις χρήσιμες για την άσκηση των καθηκόντων τους, προς τον Πρόεδρο και τον Αντιπρόεδρο της Κοινότητας.
Ακολουθεί η διαδικασία των απαντήσεων, χωρίς διάλογο, με τη δυνατότητα και υποχρέωση του Προέδρου, για απάντηση εγγράφως ή προφορικώς, επί των ερωτημάτων που υποβλήθηκαν, εντός ενός μηνός.
Οι προτάσεις που τυχόν υποβλήθηκαν από τους αναφερομένους δεν επιτρέπεται να συζητηθούν, εκτός αν χαρακτηρισθούν ως κατεπείγοντα θέματα, οπότε και εφαρμόζονται οι διατάξεις της παρ. 5 του άρθρου 111 του Δ.Κ.Κ. και η συζήτηση προηγείται των θεμάτων της ημερήσιας διάταξης.

Ο χρόνος για τη συζήτηση των εκτός ημερήσιας διάταξης θεμάτων δεν μπορεί να ξεπερνά τη μία ώρα.

Ακολουθεί η συζήτηση επί των θεμάτων της ημερήσιας διάταξης.

Τα θέματα τα εισηγείται ο Πρόεδρος ή αν έχει την αρμοδιότητα ο Αντιπρόεδρος, η παρουσία του οποίου είναι αναγκαία στη συνεδρίαση.

Ο Πρόεδρος ή ο Αντιπρόεδρος απουσιάζοντος του Προέδρου, μπορεί να υποδείξει κάποιον κοινοτικό σύμβουλο της πλειοψηφίας ή υπηρεσιακό παράγοντα, που θα εισηγηθεί το θέμα. Η εισήγηση σε κάθε θέμα δεν μπορεί χρονικά να ξεπερνά τα δέκα λεπτά της ώρας.

Μετά το πέρας της εισηγήσεως, καταρτίζεται από τον Πρόεδρο κατάλογος ομιλητών Κοινοτικών Συμβούλων και ο λόγος δίνεται σ’ αυτούς, κατά τη σειρά εγγραφής. Προηγούνται οι επικεφαλείς των επιλαχόντων συνδυασμών, κατά τη σειρά της δύναμής τους.

Η διάρκεια της πρωτομιλίας δεν ξεπερνά τα πέντε λεπτά της ώρας.

Ανάλογα με το θέμα που συζητείται, ο Πρόεδρος έχει το δικαίωμα να καλεί στη συνεδρίαση υπηρεσιακούς παράγοντες, εκπροσώπους φορέων ή ιδιώτες, προκειμένου να συμβάλουν με τις τοποθετήσεις τους στην καλύτερη διαμόρφωση της απόφασης.

Τυχόν διευκρινιστικές ερωτήσεις, έπονται της εισήγησης και προηγούνται των τοποθετήσεων των ομιλητών.

Αφού εξαντληθεί ο κατάλογος των ομιλητών με τις πρωτομιλίες, ο Πρόεδρος διατυπώνει την οριστική πρόταση προς ψήφιση του θέματος, όπως διαμορφώθηκε με τις τροπολογίες που πιθανόν έχουν επέλθει.

Επί της τελικής αυτής πρότασης, έχουν δικαίωμα να δευτερολογήσουν όσοι ομίλησαν, χωρίς να ξεπεράσουν τα τρία λεπτά της ώρας.

Σε κάθε περίπτωση, ο Πρόεδρος, κατά τη διάρκεια της συζήτησης μπορεί να λαμβάνει το λόγο κατά προτεραιότητα, απέναντι σε κάθε άλλον και να εκφράζει τις απόψεις του.

Ο εισηγητής, εφόσον κρίνει απαραίτητο, δευτερολογεί για πέντε λεπτά της ώρας.

Τέλος, μετά την εξάντληση του θέματος, ο Πρόεδρος επαναλαμβάνει την πρόταση ή τις προτάσεις και γίνεται ψηφοφορία.

Κατά τη διάρκεια της συζήτησης των θεμάτων, οι ομιλητές που τοποθετούνται απευθύνονται προς το σώμα και όχι προσωπικά. Οι Κοινοτικοί Σύμβουλοι εκφράζονται με απόλυτη ελευθερία, αποσκοπούντες στην εξυπηρέτηση των κατοίκων και της Κοινότητας γενικότερα.

Ο ομιλητής δεν διακόπτεται, παρά μόνο αν εκφεύγει του χρόνο ή του θέματος ή εκτρέπεται σε προσωπικές επιθέσεις και ύβρεις. Στην περίπτωση αυτή ο Πρόεδρος δικαιούται να τον διακόψει ή και να του αφαιρέσει το λόγο.

Όποιος ζητήσει να απαντήσει σε προσωπικό ζήτημα που δημιουργήθηκε στη διάρκεια της συνεδρίασης, του δίδεται από τον Πρόεδρο ο λόγος, αφού προσδιορίσει επακριβώς το προσωπικό ζήτημα σε ένα λεπτό και η ομιλία του δεν μπορεί να ξεπεράσει τα τρία λεπτά.

Άρθρο 11
Ακροατήριο
1. Η παρουσία των φορέων και πολιτών στις συνεδριάσεις του Κοινοτικού Συμβουλίου αποτελεί λειτουργική συνέπεια του δημόσιου χαρακτήρα των συνεδριάσεών του. Οι ενδιαφερόμενοι για τα θέματα της ημερήσιας διάταξης ειδοποιούνται με φροντίδα του Προέδρου.
2. Στις συνεδριάσεις του Κοινοτικού Συμβουλίου οι παρευρισκόμενοι πολίτες πρέπει να είναι ευπρεπείς και ήσυχοι. Δεν επιτρέπεται να συνομιλούν, να σχολιάζουν, να επιδοκιμάζουν ή αποδοκιμάζουν τις απόψεις των συμβούλων και γενικά να παρακωλύουν την ομαλή διεξαγωγή της συνεδρίασης.

Ο Πρόεδρος μπορεί να αποβάλει από την αίθουσα καθένα που διαταράσσει την τάξη ή παρακωλύει τη συνεδρίαση ή και να διατάξει την εκκένωση της αίθουσας από το ακροατήριο.

3. Στους δημοσιογράφους και γενικά σε όλα τα μέσα μαζικής ενημέρωσης, παρέχεται κάθε διευκόλυνση. Επιτρέπεται η ραδιοφωνική και τηλεοπτική κάλυψη των συνεδριάσεων του Κοινοτικού Συμβουλίου.

Άρθρο 12
Δικαιώματα και υποχρεώσεις Κοινοτικών Συμβούλων
1. Οι Κοινοτικοί Σύμβουλοι οφείλουν να μετέχουν σε όλες τις συνεδριάσεις του Κοινοτικού Συμβουλίου και να προσέρχονται κατά την καθορισμένη ώρα. Εάν Κοινοτικός Σύμβουλος ή πάρεδρος κοινοτικού διαμερίσματος, που κλήθηκε να συμμετάσχει στη συνεδρίαση, προσέλθει μετά την έναρξή της, αναγγέλλεται από τον Πρόεδρο η προσέλευσή του, η οποία και καταχωρείται στα πρακτικά. Η ίδια διαδικασία ακολουθείται και στην περίπτωση πρόσκαιρης ή οριστικής αποχώρησης Κοινοτικού Συμβούλου, κατά τη διάρκεια της συνεδρίασης, όπως και για την επιστροφή του.
Οι Κοινοτικοί Σύμβουλοι οφείλουν επίσης να μετέχουν στις συνεδριάσεις όλων των επιτροπών, στις οποίες τους έχει εκλέξει το συμβούλιο, να εκτελούν κάθε εργασία που τους αναθέτει νόμιμα το Συμβούλιο και να εκτελούν τα λοιπά καθήκοντά τους που προβλέπει ο νόμος.

2. Ο Κοινοτικός Σύμβουλος δεν μπορεί να απουσιάσει αδικαιολόγητα σε περισσότερες από τρεις (3) συνεχείς συνεδριάσεις του Κοινοτικού Συμβουλίου. Αν αυτό συμβεί, μπορεί να τεθεί σε αργία και σε περίπτωση υποτροπής μπορεί να κηρυχθεί έκπτωτος, κατά τις οικείες διατάξεις (παρ. 3 άρθρου 104 του Δ.Κ.Κ.).

Επίσης, αν ο Κοινοτικός Σύμβουλος δεν εκτελεί τις υποχρεώσεις του, αδικαιολόγητα και χωρίς την άδεια του Συμβουλίου, για διάστημα που υπερβαίνει τους τρεις (3) συνεχείς μήνες εντός του έτους, κηρύσσεται έκπτωτος, κατά τις οικείες διατάξεις (παρ. 4 άρθρου 104 του Δ.Κ.Κ.).

3. Οι Κοινοτικοί Σύμβουλοι έχουν απεριόριστο το δικαίωμα της γνώμης και της ψήφου κατά συνείδηση, αποβλέποντες πάντοτε στην εξυπηρέτηση του συμφέροντος του συνόλου των δημοτών και της κοινότητας.
4. Κοινοτικός Σύμβουλος δεν μπορεί να μετάσχει στη συζήτηση ενός θέματος ή στη λήψη απόφασης του Κοινοτικού Συμβουλίου ή γνωμοδοτικού συλλογικού οργάνου για θέμα που θα εισαχθεί στο Κοινοτικό Συμβούλιο, εφόσον ο ίδιος ή συγγενής του έως το β’ βαθμό εξ αίματος ή εξ αγχιστείας, έχει υλικό ή ηθικό συμφέρον. Διαφορετικά, η απόφαση είναι άκυρη και ο σύμβουλος τιμωρείται για σοβαρή παράβαση καθήκοντος, με την ποινή της αργίας (άρθρο 115 του Δ.Κ.Κ.).

5. Οι Κοινοτικοί Σύμβουλοι οφείλουν να συμπεριφέρονται με ευπρέπεια και αμοιβαίο σεβασμό. Δεν επιτρέπεται να εκτρέπονται σε ύβρεις ή καταφρονητικές εκδηλώσεις και προσωπικές επιθέσεις και να διαταράσσουν την ομαλή λειτουργία της συνεδρίασης. Ο Πρόεδρος καλεί τον εκτρεπόμενο να ανακαλέσει ή να αναιρέσει τις ύβρεις και σε περίπτωση άρνησης τον καλεί στην τάξη και του αφαιρεί το λόγο.

6. Ο Κοινοτικός Σύμβουλος δικαιούται να θέσει θέμα διαδικασίας κατά τη συζήτηση, αν κατά την κρίση του παραβιάζεται ο Κανονισμός Λειτουργίας από τον Πρόεδρο ή άλλο μέλος του Κοινοτικού Συμβουλίου και να ζητήσει να αποφανθεί το συμβούλιο. Στην περίπτωση αυτή ο Πρόεδρος θέτει άμεσα το θέμα για ψήφιση και το συμβούλιο αποφαίνεται, χωρίς αγορεύσεις και διαλογικές συζητήσεις.
7. Αν κατά τη διαδικασία της συνεδρίασης δημιουργηθούν θόρυβοι που παρακωλύουν την ομαλή συνέχισή της, ο Πρόεδρος προειδοποιεί ότι θα τη διακόψει και αν η ίδια κατάσταση συνεχιστεί, ο Πρόεδρος διακόπτει τη συνεδρίαση για ορισμένη ώρα, που την ανακοινώνει στο σώμα. Κατά τη διακοπή οι Κοινοτικοί Σύμβουλοι εξέρχονται της αίθουσας συνεδρίασης και μετά την παρέλευση του χρόνου διακοπής, ο Πρόεδρος κηρύσσει τη συνέχιση της συνεδρίασης και αν ο θόρυβος συνεχιστεί δικαιούται να τη λύσει.
8. Οι Κοινοτικοί Σύμβουλοι μπορούν να ζητούν πληροφορίες και να απευθύνουν ερωτήσεις χρήσιμες για την άσκηση των καθηκόντων τους, προς τον Πρόεδρο και τον Αντιπρόεδρο, για τις αρμοδιότητες που τυχόν έχουν μεταβιβαστεί σ’ αυτόν από τον Πρόεδρο. 

Οι παραπάνω, οφείλουν να απαντούν και να παρέχουν τις ζητούμενες πληροφορίες εγγράφως ή προφορικώς εντός ενός μηνός. 
Άρθρο 13
Σύσταση Επιτροπών Κοινοτικού Συμβουλίου
1. Το Κοινοτικό Συμβούλιο με αποφάσεις του, μπορεί να προβαίνει στη σύσταση Επιτροπών, οι οποίες θα μελετούν και θα εισηγούνται θέματα που συζητεί το συμβούλιο, προς διευκόλυνση του έργου του. Στις Επιτροπές αυτές συμμετέχουν εκπρόσωποι από όλους τους συνδυασμούς, που προτείνονται από αυτούς.

2. Θέματα που έχουν εγγραφεί στην ημερήσια διάταξη μπορούν, μετά από πρόταση του Προέδρου, να παραπεμφθούν σε Επιτροπή, μόνο με απόφαση του Κοινοτικού Συμβουλίου, η οποία και καθορίζει και την προθεσμία για την υποβολή της σχετικής μελέτης ή εισήγησης.  Επίσης, ο Πρόεδρος μπορεί να παραπέμπει σε Επιτροπή οποιοδήποτε άλλο θέμα πριν αυτό εγγραφεί προς συζήτηση στην ημερήσια διάταξη.
3. Οι Επιτροπές μπορούν να αποτελούνται από τρία (3) έως πέντε (5) μέλη Κοινοτικούς Συμβούλους ή ιδιώτες, εκ των οποίων τουλάχιστον ένα μέλος θα προτείνεται από τη μειοψηφία. Οι ιδιώτες, θα πρέπει κατά προτίμηση να προέρχονται από τους σχετικούς με το αντικείμενο φορείς, με ειδικές γνώσεις και εμπειρία.

Οι Επιτροπές, αφού οριστούν, συνέρχονται και εκλέγουν μεταξύ των μελών τους τον Πρόεδρο και τον Αντιπρόεδρο. Ο Πρόεδρος συντονίζει και συγκαλεί την Επιτροπή που προεδρεύει. Εάν στις Επιτροπές συμμετέχουν ο Πρόεδρος ή ο Αντιπρόεδρος της Κοινότητας, προεδρεύουν αυτών αυτοδίκαια. Χρέη γραμματέα θα εκτελεί κοινοτικός υπάλληλος που τηρεί και τα πρακτικά του Κοινοτικού Συμβουλίου.
4. Τα πορίσματα και οι εισηγήσεις των Επιτροπών υποβάλλονται γραπτώς δια του Προέδρου της Κοινότητας στο Κοινοτικό Συμβούλιο, στην προθεσμία που έχει ορίσει το Κοινοτικό Συμβούλιο. Εάν η παραπομπή έγινε από τον Πρόεδρο, τότε τα παραπάνω υποβάλλονται εντός είκοσι (20) ημερών από την παραπομπή και σε περίπτωση ανώτερης βίας, εντός τριάντα (30) ημερών.
Εάν παρέλθουν άπρακτες οι παραπάνω προθεσμίες, ο Πρόεδρος της Επιτροπής οφείλει να επιστρέψει το φάκελο της υπόθεσης στον Πρόεδρο της Κοινότητας, ο οποίος μπορεί και αυτεπάγγελτα να τον ζητήσει.

5. Οι Επιτροπές βρίσκονται σε απαρτία και συνεδριάζουν νόμιμα, αν τα παρόντα μέλη είναι περισσότερα από τα απόντα. Λαμβάνουν από την υπηρεσία της Κοινότητας τα στοιχεία και τις πληροφορίες που ζητούν για τη διευκόλυνση του έργου τους, δια της Κοινότητας.
Άρθρο 14
Πρακτικά Συνεδριάσεων Κοινοτικού Συμβουλίου
1. Στη συνεδρίαση του Κοινοτικού Συμβουλίου, όπως και στην περίπτωση ματαίωσής της, τηρούνται πρακτικά με ευθύνη του κοινοτικού υπαλλήλου.

Στα πρακτικά καταχωρούνται οι συζητήσεις, ψηφοφορίες, αποφάσεις και μειοψηφούσες γνώμες.

Τα πρακτικά καταρτίζονται με τη βοήθεια μαγνητοφωνικής συσκευής ή «βίντεο» ή με κάθε άλλο πρόσφορο ηλεκτρονικό μέσο. Ο κοινοτικός υπάλληλος κρατεί παράλληλα και πρόχειρα συνοπτικά πρακτικά.

2. Τα απομαγνητοφωνημένα ή απομαγνητοσκοπημένα κείμενα μεταφέρονται σε φύλλα χαρτιού, τα οποία αριθμεί και μονογράφει ο Πρόεδρος. Στο τέλος του έτους, τα πρακτικά αυτά βιβλιοδετούνται με ευθύνη του Προέδρου και του γραμματέα του Κοινοτικού Συμβουλίου. Αν σε κάποια συνεδρίαση δεν είναι δυνατή η χρήση μαγνητοφωνικής συσκευής ή «βίντεο», τηρούνται πρόχειρα πρακτικά, τα οποία αντιγράφονται σε φύλλα χαρτιού, μονογράφονται από τον Πρόεδρο της Κοινότητας και αριθμούνται, σε τρόπο ώστε η αρίθμησή τους να αποτελεί συνέχεια της αρίθμησης των απομαγνητοφωνημένων ή απομαγνητοσκοπημένων κειμένων και βιβλιοδετούνται μαζί με αυτά.

Η μη τήρηση των πρακτικών, σύμφωνα με τα ανωτέρω, συνιστά πειθαρχικό αδίκημα για τον Πρόεδρο και τον κοινοτικό υπάλληλο.

Τα πρακτικά υπογράφονται από όλα τα μέλη που μετέχουν στη συνεδρίαση. Η άρνηση υπογραφής και η αιτία της αναφέρονται στα πρακτικά, αφού προηγουμένως ο αρνηθείς να υπογράψει Κοινοτικός Σύμβουλος, καταθέσει εγγράφως τους λόγους της άρνησής του. Τότε, η μη υπογραφή των πρακτικών δεν επηρεάζει το κύρος της απόφασης.

3. Τα πρακτικά της κάθε συνεδρίασης, όπως και κάθε απόφαση, παίρνουν αύξοντα αριθμό. Κάθε χρόνο αρχίζει νέα αρίθμησή τους.

4. Τρεις (3) ημέρες μετά τη συνεδρίαση του Κοινοτικού Συμβουλίου, δημοσιεύεται πίνακας, στον οποίο περιλαμβάνονται τα θέματα που συζητήθηκαν, ο αριθμός των αποφάσεων και περίληψη του περιεχομένου τους, με ευθύνη του αρμόδιου κοινοτικού υπαλλήλου, που συνεργάζεται με τον Πρόεδρο.
Ο πίνακας αυτός αναρτάται στο Κοινοτικό Κατάστημα, εκτός αν άλλες διατάξεις προβλέπουν ειδικό τρόπο για τη δημοσίευση των αποφάσεων του Κοινοτικού Συμβουλίου.
Οι κανονιστικού περιεχομένου αποφάσεις του Κοινοτικού Συμβουλίου, δημοσιεύονται ολόκληρες στο Κοινοτικό Κατάστημα και οι ατομικές διοικητικές πράξεις τουλάχιστον σε περίληψη. Για τις δημοσιεύσεις συντάσσεται αποδεικτικό από τον κοινοτικό υπάλληλο ή άλλο δημόσιο όργανο.
5. Οι αποφάσεις του Κοινοτικού Συμβουλίου που αφορούν θέματα που προβλέπονται στις διατάξεις της παρ. 1 του άρθρου 149 του Δ.Κ.Κ. (Ν. 3463/2006), αποστέλλονται μέσα σε προθεσμία δέκα (10) ημερών από τη συνεδρίαση στο Γενικό Γραμματέα της Περιφέρειας, μαζί με αντίγραφο του αποδεικτικού δημοσίευσης και με τα αναγκαία έγγραφα στοιχεία για τη νόμιμη έκδοσή τους, προκειμένου να ελεγχθεί αρμοδίως η νομιμότητά τους.
6. Όποιος έχει ειδικό έννομο συμφέρον, μπορεί να ζητήσει εγγράφως, κυρωμένα αντίγραφα συγκεκριμένων πρακτικών και αποφάσεων ή να λάβει πλήρη γνώση αυτών, στην περίπτωση που είναι δυσχερής η έκδοση αντιγράφων.

Οποιοσδήποτε Κοινοτικός Σύμβουλος ζητήσει, μπορεί να λάβει αντίγραφα των πρακτικών ή να λάβει πλήρη γνώση αυτών, στην περίπτωση που είναι δυσχερής η έκδοση αντιγράφων.

7. Με φροντίδα του Προέδρου μπορεί να καταχωρούνται στην ιστοσελίδα της Κοινότητας όλες οι αποφάσεις του Κοινοτικού Συμβουλίου. Η μη δημοσίευση των αποφάσεων στην ιστοσελίδα της κοινότητας δε συνιστά λόγο ακυρότητάς τους.

8. Με φροντίδα του κοινοτικού υπαλλήλου που τηρεί τα πρακτικά του Κοινοτικού Συμβουλίου, τηρείται το αρχείο αποφάσεων του Κοινοτικού Συμβουλίου και των λοιπών σχετικών με αυτές εγγράφων, διεξάγεται η σχετική αλληλογραφία, προωθούνται και δημοσιεύονται οι αποφάσεις, ενημερώνονται οι Κοινοτικοί Σύμβουλοι και οι Πάρεδροι των Κοινοτικών Διαμερισμάτων επί θεμάτων που τους αφορούν και γενικά διεξάγεται κάθε σχετική με τη λειτουργία του Κοινοτικού Συμβουλίου εργασία, σύμφωνα με τις διατάξεις του Δ.Κ.Κ. και του παρόντα κανονισμού.

Επισημαίνεται ιδιαίτερα η αρμοδιότητα του αναφερόμενου υπαλλήλου στην προώθηση των σχετικών με τη συμμετοχή των πολιτών στις τοπικές υποθέσεις εργασιών, όπως και αυτών που αφορούν την ενημέρωσή τους σε ατομική ή συλλογική βάση, επί των αποφάσεων του Κοινοτικού Συμβουλίου που τους ενδιαφέρουν, όταν αυτοί καταθέτουν αναφορές και ερωτήσεις, όπως επίσης η προώθηση των θεμάτων αυτών, ώστε οι απαντήσεις επί των αναφορών και ερωτήσεων των πολιτών να δίνονται από το αρμόδιο όργανο στην προθεσμία των τριάντα (30) ημερών.

Άρθρο 15
ΤΟΠΙΚΗ ΔΗΜΟΚΡΑΤΙΑ – ΔΗΜΟΣΙΟΤΗΤΑ

Συμμετοχή-Πληροφόρηση κατοίκων-Τοπικά δημοψηφίσματα-

Δημοσιότητα δράσης Κοινοτικής Αρχής
1. Το Κοινοτικό Συμβούλιο, στα πλαίσια των αρμοδιοτήτων του, προωθεί τη λαϊκή συμμετοχή στις τοπικές υποθέσεις και την ευαισθητοποίηση των κατοίκων για τον εντοπισμό και την επίλυση των τοπικών προβλημάτων.

Διασφαλίζει την άσκηση του δικαιώματος πρόσβασης των δημοτών και κατοίκων στην πληροφόρηση της δράσης του και μεριμνά για τη διαφάνεια της δράσης του.

Διαβουλεύεται με τους κατοίκους, τους συλλογικούς κοινωνικούς φορείς και τις ενδιαφερόμενες ομάδες πληθυσμού, κατά τη διαδικασία εκπόνησης των προγραμμάτων δράσης και των κανονιστικών πράξεων, αλλά και κατά τη λήψη αποφάσεων γενικού ενδιαφέροντος.

Συζητά και αποφασίζει επί προτάσεων των δημοτών και κατοίκων, για την επίλυση διαφόρων ζητημάτων της αρμοδιότητά ς του, σύμφωνα με τις διατάξεις της παρ. 3 του άρθρου 215 του Δ.Κ.Κ.

2. Το Κοινοτικό Συμβούλιο, δύναται να καθορίζει τον τρόπο και τις διαδικασίες που εξασφαλίζουν στους δημότες την πλήρη πληροφόρηση για τα προβλήματα της Κοινότητας, καθώς και για τη δραστηριότητα του Κοινοτικού Συμβουλίου και των αρμοδίων οργάνων της Κοινότητας, για τη λύση των προβλημάτων αυτών.

Στα πλαίσια αυτά μπορεί να: α) καταρτισθεί Χάρτα των δικαιωμάτων και υποχρεώσεων των δημοτών και κατοίκων με ειδικές προβλέψεις για τους νέους και τα άτομα με ειδικά προβλήματα, β) καταρτισθεί Οδηγός του δημότη με τη διαδικασία και τις προϋποθέσεις για την παροχή υπηρεσιών και γ) αξιοποιηθεί η Κοινωνία της Πληροφορίας, ο θεσμός της κοινωνικής εργασίας και ο εθελοντισμός.
Οι συνεδριάσεις του Κοινοτικού Συμβουλίου είναι κατά κανόνα δημόσιες, ώστε να δίδεται η δυνατότητα στους ενδιαφερομένους για άμεση και απευθείας πληροφόρηση.

Επίσης, η πρόσκληση για συνεδρίαση του Κοινοτικού Συμβουλίου, που περιλαμβάνει τα θέματα που θα συζητηθούν, δημοσιεύεται απαραιτήτως στο κοινοτικό κατάστημα και επιπλέον είναι δυνατόν να δημοσιεύεται και στην τυχόν υπάρχουσα ιστοσελίδα της Κοινότητας.

Για την ενίσχυση της πληροφόρησης και την άσκηση των νομίμων δικαιωμάτων των πολιτών ο Δ.Κ.Κ. προβλέπει υποχρεωτική δημοσίευση ορισμένων, ιδιαίτερης σημασίας αποφάσεων του Κοινοτικού Συμβουλίου, όπως των κανονιστικών αποφάσεων, στο κοινοτικό κατάστημα και στον τοπικό τύπο.

Οποιοσδήποτε έχει έννομο συμφέρον, μπορεί να προσφύγει στο Γενικό Γραμματέα της Περιφέρειας για να προσβάλει τις αποφάσεις του Κοινοτικού Συμβουλίου για λόγους νομιμότητας εντός δέκα (10) ημερών από τη δημοσίευσή τους ή την κοινοποίηση ή αφότου έλαβε γνώση αυτών (άρθρο 150 του Δ.Κ.Κ.). Προς διευκόλυνση των πολιτών παρέχεται η δυνατότητα στους έχοντες ειδικό έννομο συμφέρον να ζητούν εγγράφως κυρωμένα αντίγραφα συγκεκριμένων πρακτικών και αποφάσεων ή να λαμβάνουν γνώση αυτών εάν είναι δυσχερής η έκδοση αντιγράφων.

3. Το Κοινοτικό Συμβούλιο δύναται να αποφασίζει την προκήρυξη τοπικού δημοψηφίσματος, προκειμένου η κοινοτική αρχή να αποφασίσει για σοβαρό θέμα της αρμοδιότητάς της, σύμφωνα με τη διαδικασία, τις προϋποθέσεις και τους περιορισμούς του άρθρου 216 του Δ.Κ.Κ.
Οι έχοντες δικαίωμα ψήφου στις κοινοτικές εκλογές πολίτες, έχουν δικαίωμα συμμετοχής στο τοπικό δημοψήφισμα και το αποτέλεσμα του δημοψηφίσματος θεωρείται έγκυρο, εφόσον συμμετείχε σ’ αυτό το 50% των εγγεγραμμένων στους εκλογικούς καταλόγους.

Το αποτέλεσμα του δημοψηφίσματος δεσμεύει το Κοινοτικό Συμβούλιο στο πλαίσιο της απόφασης που θα λάβει για το θέμα που διεξήχθη.

4. Η δημοσιότητα της δράσης του Κοινοτικού Συμβουλίου διασφαλίζεται από τις σχετικές διατάξεις του Δ.Κ.Κ. που αναφέρονται ρητά στο δημόσιο χαρακτήρα των συνεδριάσεών του, στην υποχρεωτική δημοσίευση της πρόσκλησης με τα θέματα της ημερήσιας διάταξης, που σε κάθε συνεδρίασή του συζητούνται, όπως και στη δημοσίευση των αποφάσεων που λαμβάνει, είτε στον ειδικό πίνακα δημοσιεύσεων της Κοινότητας, είτε στον τοπικό τύπο,
Επίσης, παρέχεται από το Δ.Κ.Κ. η δυνατότητα για δημοσίευση της πρόσκλησης με τα θέματα που θα συζητήσει το Κοινοτικό Συμβούλιο, όπως και της δημοσίευσης των αποφάσεων που αυτό λαμβάνει, στη τυχόν υπάρχουσα ιστοσελίδα της Κοινότητας.

Τέλος, από τον παρόντα Κανονισμό προβλέπεται η παροχή κάθε διευκόλυνσης στους δημοσιογράφους και γενικά σε όλα τα Μέσα Μαζικής Ενημέρωσης, όπως και η ραδιοφωνική και τηλεοπτική κάλυψη των συνεδριάσεων του Κοινοτικού Συμβουλίου.
Άρθρο 16
Ισχύς – Τροποποίηση Κανονισμού
Η ισχύς του παρόντος Κανονισμού αρχίζει από την ψήφισή του από το Κοινοτικό Συμβούλιο.
Στα θέματα που δεν ρυθμίζονται από αυτόν εφαρμόζονται οι διατάξεις του Κώδικα Δήμων και Κοινοτήτων και της ισχύουσας νομοθεσίας.

Ο παρών Κανονισμός μπορεί να τροποποιηθεί, κατόπιν αποφάσεως του Κοινοτικού Συμβουλίου.

